Virallinen lehti nro C 031 , 05/02/1999 s. 0068



KIRJALLINEN KYSYMYS E-1685/98 esittäjä(t): Kirsi Piha (PPE) komissiolle (29. toukokuuta 1998) Aihe: EMU-tiedotusrahojen seuranta Kansalaisiin kohdistettuihin EMU-tiedotuskampanjoihin on varattu runsaasti varoja unionin budjetista. Kuinka komissio aikoo valvoa varojen asianmukaista käyttöä ja millä tavoin varat on ositettu unionin instituutioiden kampanjoihin ja toisaalta kansalaisjärjestöjen kampanjoihin? Komission jäsenen Marcelino Orejankomission puolesta antama vastaus (18. syyskuuta 1998) Kansalaisten tiedotusohjelmasta (Prince) on varattu vuosina 1997 ja 1998 30 miljoonan ecun määräraha ensisijaiselle tiedotushankkeelle, jonka nimi on "Euro - Euroopan yhteinen raha". Komissio on myös arvioinut tiedonannossaaneuroa koskevasta tiedotusstrategiasta(1), että hankkeen kokonaiskustannukset vuosille 1999-2001 ovat 100 miljoonaa ecua. Hanke perustuu yhteistyön, hajauttamisen ja toissijaisuuden periaatteille. Tämän vuoksi hanke toteutetaan lukuun ottamatta erilaisia toimielinten itsensä kehittämiä tiedotus- ja viestintähankkeita (Europa-palvelimen Internet-sivut, esitteet) pääosin yhteistyössä jäsenvaltioiden kanssa (kaksi kolmasosaa määrärahoista eli noin 20 miljoonaa ecua). Yhteistyö perustuu euron viestintäsuunnitelmien yhteisrahoitusta koskeviin yleissopimuksiin. Rahat myönnetään jäsenvaltioille näiden laatimien viestintäsuunnitelmien perusteella. Vuonna 1998 yhteistyötä on tehty yhdentoista jäsenvaltion kanssa. Lisäksi yhteistyötä on tässä yhteydessä tuettu noin 5 miljoonan ecun arvosta rajat ylittävissä hankkeissa, joissa toisena osapuolena ovat lähinnä kansalaisjärjestöt. Näiden varojen moitteetonta käyttöä valvotaan - samalla tavoin kuin yhteisön talousarvioon perustuvaa rahankäyttöä yleensäkin - rahoitusvalvonnalle varainhoitoasetuksen perustella kuuluviin valvontatehtäviin ja tilintarkastustuomioistuimen ulkoisiin valvontatehtäviin perustuen. Ohjelmaa valvotaan myös sisäisesti, ja tällöin valvontamenettelyjä on kolmenlaisia. Ensimmäinen tyyppi on tapauksen systemaattinen valvonta, joka tapahtuu hankkeen päättymisen jälkeen rahoituksen loppumaksupyynnön yhteydessä. Tällöin asianomaiset toimittavat tapaukseen liittyvän toimintakertomuksen, hankkeen rahoituskertomuksen, tiedot ennakkoon laaditusta talousarviosta poikkeamisesta sekä luettelon kaikista hankkeeseen liittyvistä kirjanpitotositteista. Toinen on tapauksen yksittäisten asiakirjojen satunnaisotantaan perustuva tarkastaminen tai kaikkien erityishuomiota vaativien tai tiettyjä riskejä sisältävien tapausten tarkastaminen. Kolmantena on satunnaisotantaan perustuva valvonta paikalla, kun tapaukseen liittyvät kaksi edeltävää vaihetta osoittavat valvonnan tarpeelliseksi. Jäsenvaltioiden kanssa yhdessä toteutettuja hankkeita valvotaan myös kunkin jäsenvaltion julkista rahoitusta koskevien kansallisten säännösten perusteella. Lisäksi jäsenvaltioissa, joiden kanssa on tehty yleissopimus, kokoontuu säännöllisesti koordinointiryhmä. Siihen osallistuu jäsenvaltioiden, komission ja parlamentin edustajia, ja sen tehtävänä on koordinoida ja seurata euroa koskevia tiedotushankkeita. Ohjelman yleiset suuntaviivat on laadittu yhdessä parlamentin kanssa epävirallisessa neuvoa-antavassa ryhmässä. (1) KOM(98) 39 lopullinen.